CELEX: 32015R2334
Language: lt
Date: 2015-12-14 00:00:00
Title: 2015 m. gruodžio 14 d. Komisijos įgyvendinimo reglamentas (ES) 2015/2334, kuriuo leidžiama pradėti privačiai sandėliuoti kiaulieną ir iš anksto nustatomas paramos dydis

15.12.2015   
            
            
               LT
            
            
               Europos Sąjungos oficialusis leidinys
            
            
               L 329/10
            
         KOMISIJOS ĮGYVENDINIMO REGLAMENTAS (ES) 2015/2334
   2015 m. gruodžio 14 d.
   kuriuo leidžiama pradėti privačiai sandėliuoti kiaulieną ir iš anksto nustatomas paramos dydis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 18 straipsnio 2 dalį, 20 straipsnio c, k, l, m ir n punktus bei 223 straipsnio 3 dalies c punktą,
   atsižvelgdama į 2013 m. gruodžio 16 d. Tarybos reglamentą (ES) Nr. 1370/2013, kuriuo nustatomos su bendru žemės ūkio produktų rinkų organizavimu susijusios tam tikros pagalbos ir grąžinamųjų išmokų nustatymo priemonės (2), ypač į jo 4 straipsnio 2 dalį,
   kadangi:
   
               (1)
            
            
               Reglamento (ES) Nr. 1308/2013 17 straipsnio pirmos pastraipos h punkte numatyta galimybė skirti privataus kiaulienos sandėliavimo paramą;
            
         
               (2)
            
            
               2014 m. ir 2015 m. padėtis Sąjungos kiaulininkystės sektoriuje pablogėjo. Dėl tam tikrų kiaulienos rinkos ypatumų, t. y. dėl to, kad veislininkystės sektorius paprastai ne iš karto prisitaiko prie sumažėjusios skerstinų kiaulių pasiūlos, Sąjungos kiaulių produkcijos kiekis padidėjo, o klestintis eksportas stipriai sumažėjo dėl visiško Rusijos eksporto rinkos užsidarymo. Dėl šių priežasčių spaudimas kainoms rinkoje peržengė įprastinių ciklinių laikotarpių ribas. Vidutinės užregistruotos Sąjungos rinkos kainos nuo 2015 m. rugpjūčio vidurio yra mažesnės už Reglamento (ES) Nr. 1308/2013 7 straipsnio 1 dalies f punkte nustatytą referencinę ribinę kainą ir daro labai neigiamą poveikį kiaulininkystės sektoriaus maržoms. Besitęsianti sudėtinga padėtis rinkoje kelia pavojų daugelio ūkių finansiniam stabilumui. Kad būtų galima atkurti rinkos pusiausvyrą ir padidinti kainas, būtina laikinai pašalinti kiaulieną iš rinkos. Todėl tikslinga teikti privataus kiaulienos sandėliavimo paramą ir iš anksto nustatyti paramos dydį;
            
         
               (3)
            
            
               Komisijos reglamente (EB) Nr. 826/2008 (3) nustatytos privataus sandėliavimo paramos schemų įgyvendinimo bendrosios taisyklės;
            
         
               (4)
            
            
               vadovaujantis Reglamento (EB) Nr. 826/2008 6 straipsniu, iš anksto nustatyta parama turi būti skiriama laikantis to reglamento III skyriuje numatytų išsamių taisyklių ir sąlygų;
            
         
               (5)
            
            
               kad būtų lengviau administruoti šią priemonę, kiaulienos produktai turėtų būti skirstomi į kategorijas pagal jų sandėliavimo išlaidų dydžio panašumą;
            
         
               (6)
            
            
               atsižvelgiant į poreikį sudaryti vienodas sąlygas ūkio subjektams, tam tikrų kategorijų kiaulienos produktų, už kuriuos gali būti skiriama parama, privataus sandėliavimo paramos paraiškas turėtų būti galima teikti nuo 2016 m. sausio 4 d.;
            
         
               (7)
            
            
               siekiant palengvinti su sutarčių sudarymu susijusią administracinę ir kontrolės veiklą, reikėtų nustatyti mažiausią produktų kiekį, dėl kurio galima teikti paraišką;
            
         
               (8)
            
            
               norint užtikrinti, kad ūkio subjektai laikytųsi sutartinių įsipareigojimų ir priemonė turėtų pageidaujamą poveikį rinkai, reikėtų nustatyti užstato dydį;
            
         
               (9)
            
            
               kiaulienos produktų eksportas padeda atkurti rinkos pusiausvyrą. Todėl tuo atveju, kai sutrumpinamas sandėliavimo laikotarpis, o iš sandėlio išvežamus produktus ketinama eksportuoti, turėtų būti taikoma Reglamento (EB) Nr. 826/2008 28 straipsnio 3 dalis. Kaip nurodyta tame straipsnyje, turėtų būti nustatytas dienos tarifas, kurį taikant sumažinamas pagalbos dydis;
            
         
               (10)
            
            
               taikant Reglamento (EB) Nr. 826/2008 28 straipsnio 3 dalies pirmą pastraipą ir siekiant, kad nuostatos būtų nuoseklesnės ir aiškesnės ūkio subjektams, būtina toje pastraipoje nurodytą dviejų mėnesių laikotarpį išreikšti dienomis;
            
         
               (11)
            
            
               Reglamento (EB) Nr. 826/2008 35 straipsnyje nurodyta informacija, kurią valstybės narės turi pranešti Komisijai. Tikslinga nustatyti tam tikras konkrečias taisykles dėl pranešimų apie kiekius, kuriuos prašoma leisti sandėliuoti pagal šio reglamento nuostatas, teikimo dažnumo;
            
         
               (12)
            
            
               šiame reglamente numatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Taikymo sritis
   1.   Šiuo reglamentu nustatomas Reglamento (ES) Nr. 1308/2013 17 straipsnio pirmos pastraipos h punkte nurodytos privataus kiaulienos sandėliavimo paramos dydis.
   2.   Produktų, už kuriuos gali būti skiriama parama, kategorijų sąrašas ir atitinkamos sumos nurodyti šio reglamento priede.
   3.   Jei šiame reglamente nenurodyta kitaip, taikomas Reglamentas (EB) Nr. 826/2008.
   2 straipsnis
   Paraiškų teikimas
   1.   Tam tikrų kategorijų kiaulienos produktų, už kuriuos gali būti skiriama 1 straipsnyje nurodyta parama, privataus sandėliavimo paramos paraiškos gali būti teikiamos nuo 2016 m. sausio 4 d.
   2.   Paraiškose nurodomas 90, 120 arba 150 dienų sandėliavimo laikotarpis.
   3.   Kiekvienoje paraiškoje nurodoma tik viena iš priede išvardytų produktų kategorijų ir atitinkamas tos kategorijos produktų KN kodas.
   4.   Paraiška teikiama dėl ne mažiau kaip 10 tonų produktų be kaulų arba ne mažiau kaip 15 tonų kitų produktų.
   3 straipsnis
   Užstatai
   Užstato, kuris turi būti sumokėtas pagal Reglamento (EB) Nr. 826/2008 16 straipsnio 2 dalies i punktą už vieną produkto toną, dydis yra 20 % šio reglamento priedo lentelės 3, 4 ir 5 skiltyse nustatyto paramos dydžio.
   4 straipsnis
   Eksportuoti skirtų produktų išvežimas iš sandėlio
   1.   Taikant Reglamento (EB) Nr. 826/2008 28 straipsnio 3 dalies pirmą pastraipą reikalaujama, kad būtų pasibaigęs minimalus 60 dienų sandėliavimo laikotarpis.
   2.   Taikant Reglamento (EB) Nr. 826/2008 28 straipsnio 3 dalies trečią pastraipą dienos tarifas yra toks, koks nustatytas šio reglamento priedo lentelės 6 skiltyje.
   5 straipsnis
   Pranešimų apie kiekius, kuriuos prašoma leisti sandėliuoti, teikimo dažnumas
   Valstybės narės du kartus per savaitę praneša Komisijai apie kiekius, dėl kurių pateiktos paraiškos sudaryti sutartis:
   
               a)
            
            
               kiekvieną pirmadienį iki 12.00 val. (Briuselio laiku) – apie kiekius, dėl kurių paraiškos buvo pateiktos praėjusį ketvirtadienį ir penktadienį;
            
         
               b)
            
            
               kiekvieną ketvirtadienį iki 12.00 val. (Briuselio laiku) – apie kiekius, dėl kurių paraiškos buvo pateiktos tos savaitės pirmadienį, antradienį ir trečiadienį.
            
         6 straipsnis
   Įsigaliojimas
   Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. gruodžio 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  OL L 346, 2013 12 20, p. 12.
   
      (3)  2008 m. rugpjūčio 20 d. Komisijos reglamentas (EB) Nr. 826/2008, kuriuo nustatomos bendrosios pagalbos už privatų tam tikrų žemės ūkio produktų saugojimą skyrimo taisyklės (OL L 223, 2008 8 21, p. 3).
   
      PRIEDAS
      
                  Produktų kategorijos
               
               
                  Produktai, už kuriuos skiriama parama
               
               
                  Paramos už nurodytą sandėliavimo laikotarpį suma (EUR/t)
               
               
                  Dienos tarifas (EUR/t/per dieną)
               
            
                  90 dienų
               
               
                  120 dienų
               
               
                  150 dienų
               
            
                  1
               
               
                  2
               
               
                  3
               
               
                  4
               
               
                  5
               
               
                  6
               
            
                  
                     1 kategorija
                  
               
            
                  ex 0203 11 10
               
               
                  Skerdenų pusės be priekinių kojų, uodegų, inkstų, plonųjų diafragmų ir stuburo smegenų (1)
                  
                  Visos gyvulių skerdenos, sveriančios ne daugiau kaip 20 kg
               
               
                  274
               
               
                  291
               
               
                  307
               
               
                  0,54
               
            
                  
                     2 kategorija
                  
               
            
                  ex 0203 12 11
               
               
                  Kumpiai
               
               
                  304
               
               
                  318
               
               
                  332
               
               
                  0,47
               
            
                  ex 0203 12 19
               
               
                  Mentės
               
               
                   
               
               
                   
               
               
                   
               
               
                   
               
            
                  ex 0203 19 11
               
               
                  Priekinės nuokartos
               
               
                   
               
               
                   
               
               
                   
               
               
                   
               
            
                  ex 0203 19 13
               
               
                  Nugarinės su sprandinėmis ar be jų arba atskiros sprandinės, nugarinės su drūtgaliais ar be jų (2)
                      (3)
                  
               
               
                   
               
               
                   
               
               
                   
               
               
                   
               
            
                  
                     3 kategorija
                  
               
            
                  ex 0203 19 55
               
               
                  Kumpiai, mentės, priekinės nuokartos, nugarinės su sprandinėmis ar be jų arba atskiros sprandinės, nugarinės su drūtgaliais ar be jų, be kaulų (2)
                      (3)
                  
               
               
                  335
               
               
                  350
               
               
                  364
               
               
                  0,49
               
            
                  
                     4 kategorija
                  
               
            
                  ex 0203 19 15
               
               
                  Šoninės, nekapotos arba sukapotos keturkampiais gabalais
               
               
                  250
               
               
                  264
               
               
                  278
               
               
                  0,47
               
            
                  
                     5 kategorija
                  
               
            
                  ex 0203 19 55
               
               
                  Šoninės, nekapotos arba sukapotos keturkampiais gabalais, be odos ir šonkaulių
               
               
                  269
               
               
                  284
               
               
                  298
               
               
                  0,48
               
            
                  
                     6 kategorija
                  
               
            
                  ex 0203 19 55
               
               
                  Skerdenų vidurinės dalys su oda ar riebalais arba be jų, be kaulų (4)
                  
               
               
                  272
               
               
                  288
               
               
                  304
               
               
                  0,53
               
            
                  
                     7 kategorija
                  
               
            
                  ex 0209 10 11
               
               
                  Poodiniai kiaulių riebalai su oda arba be jos (5)
                  
               
               
                  168
               
               
                  175
               
               
                  182
               
               
                  0,24
               
            
         (1)  Parama taip pat gali būti skiriama už skerdenų puses, pateiktas kaip „Wiltshire“ pusės, t. y. be galvų, žandų, apatinių žandų dalių, kojų, uodegų, inkstų riebalų, inkstų, išpjovų, mentikaulių, krūtinkaulių, stuburo, dubens kaulų ir diafragmų.
      
         (2)  Nugarinės ir sprandinės gali būti su oda arba be odos, tačiau jų riebalinis sluoksnis negali būti storesnis kaip 25 mm.
      
         (3)  Sutartinis kiekis gali būti taikomas bet kokiam nurodytų produktų deriniui.
      
         (4)  Produktai pateikiami taip pat kaip ir produktai, kurių KN kodas yra 0210 19 20.
      
         (5)  Šviežias riebalinis audinys, esantis po kiaulės oda ir prie jos prisitvirtinęs, nepriklausomai nuo to, iš kokios kiaulės dalies jis išpjautas. Jei riebalinis audinys pateikiamas su oda, jo svoris turi būti didesnis už odos svorį.